Twee mense dood, ses kinders kritiek toe skoolbus botsDie twee bestuurders is op die toneel dood en verskeie kinders het ernstige beserings opgedoen. (Foto: ER24) Twee mense is dood en ses kinders tussen agt en 14 jaar oud is ernstig beseer toe ŉ skoolbus vroeg Woensdagaand in Marinastraat in Cosmo City in ŉ hoë-impak-botsing met ŉ aankomende bakkie betrokke was. Ross Campbell, woordvoerder van ER24, sê paramedici van verskeie nooddienste was omstreeks 17:20 op die toneel. Die bestuurder van die bakkie het egter geen teken van lewe getoon nie en is kort daarna dood verklaar. Die bestuurder van die skoolbus en twee kinders wat voor in die bussie gesit het, was in die wrak vasgekeer en moes met die hulp van die brandweer bevry word. Die bakkie en ‘n skoolbus het reg van voor gebots. (Foto: ER24) Die busbestuurder het ondanks alle pogings om sy lewe te red en sy toestand te stabiliseer, ook op die toneel beswyk. Volgens Kyle van Reenen, woordvoerder van Emer-G-Med, is twee van die kinders wat die ergste beserings opgedoen het, met heen-en-weer-vlugte van ŉ Netcare 911-helikopter na ŉ hospitaal gevlieg. Hulle toestand was in daardie stadium kritiek. Nog vier leerders se beserings is ook as kritiek bestempel, terwyl verskeie ander passasiers, onder meer ŉ onderwyseres, ook beseer is. Die polisie ondersoek die voorval. ‘n Netcare-helikopter op die ongelukstoneel. (Foto: Emer-G-Med)